b'\n_START_ARTICLE_\nMilan Lipovec\n_START_SECTION_\n\xc5\xbdivljenjepis\n_START_PARAGRAPH_\nLipovec je v Ljubljani obiskoval trgovsko \xc5\xa1olo na Rakovniku, slu\xc5\xbeboval kot trgovski potnik v lesni trgovini v Podpe\xc4\x8di in se potem priu\xc4\x8dil za stavca. 1935 se je zaposlil v Narodni tiskarni in pri Jutru, kjer je objavljal prve \xc4\x8drtice, novele in humoristi\xc4\x8dne prispevke. Med vojno je bil nekaj \xc4\x8dasa zaprt v tabori\xc5\xa1\xc4\x8du Gonars in Renicci. Po koncu 2. svetovne vojne se je vrnil v Trst in vse do 1972 delal v raznih tiskarnah. Za slovensko radijsko postajo (Trst A) je pripravljal komentarje aktualnih zadev. Objavljal je v Na\xc5\xa1ih razgledih, Jadranskem koledarju, Primorskem dnevniku in Mladiki. Bil je sourednik gori\xc5\xa1ke So\xc4\x8de ter od leta 1966 do 1991 odgovorni urednik revije Zaliv. Ukvarjal se je tudi s tridimenzionalno fotografijo in eno svojo inovacijo celo patentiral.\n_START_SECTION_\nLiterarno delo\n_START_PARAGRAPH_\nLipovec je novele in \xc4\x8drtice objavljal od leta 1938. Napisal in izdal je dva romana: Ljudje ob cesti (1961) in Leseno jadro (1976, zgodovinsko pripoved \xc4\x8cubejska prigoda (1972) in parodijo o slovenski zgodovini pod naslovom Slovenci pod jel\xc5\xa1evo brezo (1984). Lipov\xc4\x8deva romana se tematsko ve\xc5\xbeeta na idili\xc4\x8dno, nepokvarjeno naravo in njene ljudi. V zgodovinske dogodke in osebe se v\xc5\xbeivlja v \xc4\x8dustveno poudarjenem impresionisti\xc4\x8dnem slogu. V prvem romanu opisuje Brkine in Brkince, v drugem pa Ljubljansko barje in njegove prebivalce.'